CS Link

CS Link bola česko-slovenská satelitná platforma, ktorá umožňovala cez satelit Astra 3B 23,5°E príjem českých a slovenských programov. Majiteľom bola spoločnosť Media Vision. V roku 2011 ju kúpila luxemburská spoločnosť M77 Group, ktorá neskôr prevzala aj konkurenčný Skylink, ktorý patril spoločnostiam Trade and Technology a Towercom. Platforma umožňovala príjem základných programov, ponúkala niekoľko platených balíčkov a niekoľko programov vo vysokom HD rozlíšení.

 História 
Satelitná platforma CS Link začala svoju činnosť v roku 2006, kedy nahradila pôvodnú značku Czech Link. Pôvodne išlo o projekt dvoch spoločností: GITAL a Trade and Technology. Vzhľadom na to, že niektorí zamestnanci GITALU pracovali aj pre CS Link, rozhodla sa spoločnosť Trade and Technology prestať s CS Linkom spolupracovať a spojila sa s vtedy slovenským Skylinkom. Spoločnosť GITAL bola neskôr zažalovaná kvôli dlhom a došlo k jej zániku. Jej zamestnanci zostali pri CS Linku.

 Technické informácie 
Platforma pre svoje dekódovacie karty zvolila vtedy bežný systém CryptoWorks (CAID 0D0F), ktorý využívala ako pre neplatené programy, tak pre všetky kanály ktoré boli súčasťou rôznych balíčkov. V roku 2011 bol uvedený do prevádzky nový kódovací systém Irdeto (CAID 0666), ktorý mal nahradiť pôvodný kódovací systém z dôvodu ukončenia podpory zo strany jeho vlastníka. O rok neskôr bola ukončená možnosť registrácie starších kariet CryptoWorks.

 Kauza servisný poplatok 
Dňa 30. mája 2012 spoločnosť M7 Group (ktorá v tom čase okrem CS Linku vlastnila aj sesterský Skylink) informovala, že k 1. septembru 2012 zavádza tzv. servisný poplatok. Ten sa mal platiť za každú kartu, ktorá sa v domácnosti nachádzala (s výnimkou tzv. ČT karty). Cena poplatku bola stanovená na 29 českých korún mesačne a 348 českých korún ročne resp. 1,20 eur mesačne na Slovensku a 14,4 eur ročne. Za spoplatnenie služieb, ktoré boli predtým označované ako „navždy zadarmo“ alebo „minimálne 23 programov bez akýchkoľvek poplatkov“ spoločnosti M7 Group hrozili pokuty až do výšky 25 miliónov českých korún resp. 999 187 eur. Nakoniec ale Český telekomunikačný úrad udelil dve pokuty v celkovej výške 15 miliónov korún za klamlivú reklamu.

 Ponúkané balíčky 
 DIGITAL 
Balíček Digital umožňoval po uhradení servisného poplatku sledovať české a slovenské programy (teda všetky kanály Českej televízie, RTVS, komerčných televíznych skupín Nova, Prima, Markíza, JOJ alebo TV Barrandov). V balíčku sa nachádzali aj dve HD stanice ČT alebo HD verzia hlavného kanála Novy, Primy a Markízy.

 PLATENÉ BALÍČKY 
Súčasťou ponuky bolo aj niekoľko doplnkových balíčkov: TOTAL, DOKUMENTY, MIX, FILMY, ŠPORT, FILMBOX alebo vlastný balíček MOJICH 6, kde si zákazník mohol predplatiť 6 ľubovoľných programov z balíčka TOTAL (koncept balíčka neskôr prevzal Skylink, ktorý zaviedol rovnaký balíček pod názvom Flexi 7).

Dĺžku predplatného išlo zvoliť od jedného mesiaca až po 1 rok.

 Postupný koniec platformy 
Od septembra 2012 bolo rozhodnuté o postupnom útlme platenej televízie na CS Linku. Od 24. septembra 2012 platforma prestala ponúkať všetky svoje balíčky. Tie boli nahradené niekoľkými balíčkami Skylinku. Po ich objednaní bola zákazníkovi doručená nová karta Skylink Výmena M7. Po jej zaregistrovaní bola pôvodná CS Link karta deaktivovaná. Dôvodom bolo rozhodnutie spoločnosti M7 Group, ktorá sa rozhodla prevádzkovať platenú televíziu iba na kartách Skylink a platformu CS Link sa rozhodla určiť pre zákazníkov, ktorí sú „citliví na cenu“.

O deň neskôr spoločnosť prostredníctvom webu Parabola.cz informovala o prechode zákazníkov s predplatenými balíčkami CS Link na Skylink. Prevádzkovateľ oboch platforiem zároveň oznámil, že k 30. novembru 2012 dôjde k vypnutiu všetkých platených programov a zákazníkom, ktorým predplatné končí po 30. novembri bude zadarmo zaslaná nová karta Skylink. Na novej karte bol predplatený buď balíček Flexi 7 alebo Multi (podľa toho, aký balíček bol aktivovaný na pôvodnej karte), napr. DOKUMENTY od CS Linku = Flexi 7 od Skylinku, alebo TOTAL od CS Linku = Multi od Skylinku. Dátum konca predplatného na novej karte sa mal zhodovať s pôvodným balíčkom od CS Linku.

Dňa 30. novembra nakoniec spoločnosť vypla iba niekoľko kanálov a zostávajúce stanice nechala v prevádzke. Vypnuté boli tieto programy: AXN, AXN Crime, AXN Sci-Fi, Universal Channel, Spektrum a Sport2. Na ich pozíciách sa namiesto bežného vysielania objavila textová informácia v češtine v tomto znení:

POZOR!
Placená nabídka je na kartách CS Link postupně vypínána.
Registrujte prosím svou kartu Skylink Výměna M7.
Informace na www.cslink.cz

Ostatné programy zostali aktívne do 15. januára 2013, kedy došlo k ich úplnému vypnutiu. Väčšinu programov bolo naďalej možné sledovať na nových Skylink kartách. Výnimkou bol detský kanál Minimax, ktorý vtedy na satelite Astra 3B (23,5°E) dočasne skončil z dôvodu nezhody spoločnosti M7 Group s jeho prevádzkovateľom (spoločnosťou AMC Networks Central Europe). Dňa 25. februára 2013 spoločnosť M7 Group oznámila, že od marca ukončí možnosť registrácie všetkých kariet CS Link (teda aj kariet Irdeto). Mesiac po ukončení registrácie kariet bolo rozhodnuté o nerozširovaní základnej ponuky. Kanál WAU TV tak bol prvou stanicou, ktorú používatelia kariet CS Link nemohli sledovať.

CS Link definitívne ukončil prevádzku 30. septembra 2016, kedy došlo k úplnému vypnutiu kódovacieho systému Irdeto (CAID 0666) ktorý táto platforma používala.

 Referencie 

Kategória:Televízia v Česku